**הנחיות עיסוק ברוכלות**

1. **כללי**

הנחיות ומדיניות מועצה אזורית גולן בנושא עיסוק ברוכלות בתחומי המועצה.   
חוק רישוי עסקים, התשכ"ח - 1968 (להלן- "**החוק**"), מחייב כל עסק המופיע בצו רישוי עסקים (עסקים טעוני רישוי), תשע"ג-2013 בקבלת רישיון עסק לפתיחתו ולניהולו.

1. **ימים ושעות בהם תותר הרוכלות**
2. שעות הפעילות ברוכלות, הינן החל משעה 8:00 בבוקר ועד לחשיכה מלאה, בכל ימות השבוע והשנה למעט (למעט יום הכיפורים, ליל תשעה באב, ערב יום הזיכרון לחללי צה"ל, וערב יום השואה).
3. רוכלות באזורי מגורים תוגבל לשעות 9:00 עד 20:00, ולא תפעל בין השעות 14:00 עד 16:00.
4. הפעלת העסק בתוך ימי הפעילות ושעות הפעילות כאמור תיעשה לפי שיקול דעתו של בעל העסק.
5. מנהל מחלקת רישוי עסקים יהיה רשאי להתיר חריגה מהשעות האמורות במסגרת אירועים חד פעמיים, או באישור מיוחד.
6. **על אופן הפעלת הרוכלות יחולו הוראות חוק העזר של המועצה, ובכלל זה:**
7. לא יעסוק רוכל ברוכלות באופן שעיסוקו מהווה מכשול לאחרים.
8. לא יעסוק רוכל ברוכלות, בין באמצעות עגלה ובין בדרך אחרת, ברחוב, במקום ציבורי, במעבר בין בנינים או בכניסה לבניין, באופן המהווה מטרד או מכשול לרבים או לפרט.
9. לא יעמיד רוכל, ולא יניח, ולא ירשה להעמיד או להניח עגלה, דוכן, תבנית, מגש או טובין בתחום 80 מטרים מגן ילדים, מבית ספר, ממגרש משחקים, מגינה או מגן, או בתחום 60 מטרים מפינת רחוב או בתחום 100 מטרים ממרכז מסחרי.
10. לא יעמיד רוכל, לא יניח, ולא ירשה ולא יגרום להעמיד או להניח ברחוב או במקום ציבורי עגלה, דוכן, תבנית, מגש או טובין שלא בשעת עיסוקו או כשאיננו נמצא במקום.
11. לא יעמדו ברחוב או במקום ציבורי עגלה, דוכן, תבנית או כל מתקן או חפץ אחר המשמש לצורך הרוכלות שלא בשעת העיסוק ברוכלות.
12. לא יכריז רוכל על הטובין הנמכרים על ידו, ולא יפעיל מערכת כריזה או הגברה בשעת עיסוקו.
13. לא יימכרו משקאות משכרים וטבק ומוצריו על ידי עסק רוכלות.
14. מנהל מחלקת רישוי עסקים רשאי להתנות, במסגרת תנאי הרישיון, את המקומות או האזורים שבהם יורשה בעל עסק הרוכלות לפעול.
15. רישיון הרוכלות הוא אישי, כולל את מספר הרכב המורשה אם העסק פועל באמצעות רכב או תוך שימוש ברכב ולא ניתן להעברה לאדם אחר.
16. המבקש לעסוק ברוכלות בשטחי ציבור הנמצאים בבעלותו או בהחזקתו של יישוב, תוגש עמדת הישוב כחלק מן הבקשה.
17. העוסק ברוכלות יכול להידרש לאשורי גורמים מאשרים שונים לפי העניין, ובכלל זה הועדה לתכנון ובניה , משטרת ישראל ומשרד הבריאות.
18. **רוכלות מזון**
19. **סוגי רוכלות מזון**

בתחומי המועצה תותר רוכלות מזון משני סוגים, רוכלות מזון רגיש ורוכלות מזון פשוט, ועל כל סוג רוכלות מזון יחולו ההוראות שלהלן:

1. **רוכלות מזון רגיש (שנעשות בו פעולות טיפול מורכבות כגון חימום) (בנוהל זה: "food truck")**
2. רוכלות מזון רגיש ("**food truck**") ובכלל זה: מזון בשרי, כריכים וכו'.
3. במסגרת רישיון העסק לרוכלות מזון מסוג זה, יהיה רשאי בעל העסק למכור בנוסף למזון הרגיש גם מוצרי מזון פשוטים וזאת באופן נלווה למוצרי ה- food truck והכל בהתאם לכל דין ותנאי רישיון נדרשים ובכלל זה אישור משרד הבריאות ומשטרת ישראל ובכפוף להוראות כל דין.
4. **מכסת הרישיונות לעסוק ברוכלות מסוג מזון רגיש במועצה - עד 20** (5 רישיונות לרוכלות בתחומי המועצה שאינה באתרים המפורטים בסעיף 2(ב) שלהלן ו-15 לאתרים שבסעיף 2(ב)).
5. **תנאי סף** להגשת בקשה לעסוק ברוכלות מזון מסוג זה, הינו כי המבקש לעסוק ברוכלות בעל ניסיון של שנה לפחות בהפעלת משאית מזון למזון רגיש ו/או בעל ניסיון של שנה לפחות בתחום הבישול והקולינריה.
6. **רוכלות במזון ארוז בעל רשיון יצרן (כגון משקאות, גלידות ארוזות, דברי מתיקה, חטיפים)**
7. רוכלות מסוג זה ("מוצרי מזון שאינו רגיש") תאושר ברחבי הגולן כמפורט להלן.
8. **מכסת הרישיונות לעסוק ברוכלות מסוג זה – עד 21** (5 רישיונות לרוכלות בתחומי המועצה שאינה באתרים המפורטים בסעיף 2(ב) שלהלן ו-16 לאתרים שבסעיף 2(ב)).
9. **מיקומי רוכלות מזון**
10. **אזורים בהם אסורה כל סוג של רוכלות מזון:**
11. באזור בתחומי החוף הצפון מזרחי של הכינרת המצוי בתחום שיפוט המועצה, למעט מקום שהותר מפורשות;
12. בצידי הדרכים לרבות תחנות אוטובוס או מפרצי חניה, למעט מקום שהותר לכך מפורשות.
13. במרחק שאינו עולה על 100 מ' ממקומות בהם מופעלים/יופעלו בתקופת רישיון זה, מזנונים או בתי אוכל בעלי רישיון עסק כדין, אלא באישור מיוחד וזאת לפי שיקול דעתה הבלעדי של המועצה.
14. בתחום בתי ספר, גני ילדים וגנים ציבוריים או בתחום של 80 מטרים מהם.
15. בשטח שקבעה המועצה, שבו נערך אירוע ציבורי, במשך כל זמן האירוע, זולת אם קבעה רשות הרישוי אחרת לגבי סוגים מסוימים של רוכלות בתחום אירוע מסוים.
16. **אתרים בהם יוגבל מספר הרישיונות**
17. מספר הרישיונות לעסוק ברוכלות מזון, לגבי **כל אחד** מהחניונים והאתרים המפורטים להלן יוגבל לשני רישיונות בלבד (אחד לכל סוג מזון למעט אתרים בהם נקבע אחרת):
    1. שמורת אלעל
    2. עמק הבכא עוז 77
    3. אנדרטת פלס"ר 7
    4. תל סאקי
    5. צנובר
    6. דיר עזיז (מעיין כנף)
    7. אחו נוב
    8. אזור תעשייה בני יהודה (כפוף לאישור המנהלת)
    9. צומת יהודיה
    10. הפליאומגנטיזם
    11. מפל עיט
    12. מפל סער (רישיון אחד למזון פשוט בלבד)
    13. סלוקיה
    14. מפל ג'ילבון
18. שטח הרוכלות בכל אתר לא יעלה על כ-15 מ"ר במיקומים שיקבעו בתיאום עם הרשות ובתנאי שיעמוד בכל דרישות הרישוי והבטיחות להצבה המועצה תהיה רשאית לעדכן את הרשימה מעת לעת בהתאם להוראות הדין ולפי שיקול דעתה.
19. המועצה תהיה רשאית לעדכן את רשימת האתרים ואת שטחי הרוכלות מעת לעת ולפי שיקול דעתה.
20. **הגשת בקשה לעסוק ברוכלות מזון בתחומי המועצה**
21. **בקשה לרוכלות מזון באירועים חד פעמיים** יש להגיש לפחות 30 יום לפני מועד האירוע המתוכנן. למעט במקרים חריגים בהם פרסום האירוע נעשה פחות מ- 30 יום לפני מועד האירוע המתוכנן ובמקרה כזה עד ולא יאוחר ממועד שקבעה המועצה.
22. **בקשה לרישיון עסק לרוכלות מזון**, שלא לאירוע חד פעמי, **ניתן להגיש עד לתאריך 22.11** בכל שנה.
23. הבקשה תוגש למחלקת רישוי עסקים במועצה, ובמידה ומדובר בבקשה לעסוק ברוכלות באחד האתרים המפורטים לעיל יש לציין בבקשה את המקום/האתר המבוקש.
24. על המבקש לעסוק ברוכלות להגיש בקשה בכתב בטופס המתאים ולשלם אגרת בקשה.
25. בעת הגשת הבקשה לרישיון עסק יצרף מבקש הרישיון את המסמכים הבאים:
    1. רישיון וביטוח רכב בתוקף על שם בעל העסק;
    2. תעודת זהות/תעודת התאגדות מקורית/העתק נאמן למקור חתום על-ידי עו"ד.
    3. פירוט מלא של כל פריטי המזון והמשקה שבדעתו למכור ומחיריהם.
    4. פירוט ותיאור בכתב של המשאית שבה יינתן השירות וצילומים (חזית וצד) שלה וכן תכנית פנימית שלה.
    5. צילומים של עבודות/אתרים שהופעלו על-ידי המציע בעבר ו/או המופעלים על-ידו במועד הגשת הבקשה;
    6. פירוט על הציוד המצוי ברשותו אשר בכוונתו לעשות בו שימוש כחלק מהפעלת המזנון;
    7. כל מסמך ו/או אישור אחרים הנדרשים לפי דין להגשת בקשה לרישיון עסק.
    8. לאחר פתיחת בקשה, ולפי מהותה, ידרשו מסמכים נוספים כגון :תצהיר כבאות ואגרת רישוי עסק.
    9. המועצה רשאית לדרוש מסמכים ו/או אישורים נוספים לצורך קבלת החלטה.
26. על מבקש הרישיון להציג אישור משרד התחבורה ואישור תברואן המועצה או משרד בריאות על פי הצורך.
27. הגשת הבקשה אינה מחייבת היעתרות לבקשה, והמבקש יידרש לצרף כל אישור ו/או היתר ו/או מסמך ו/או נתון שיהיו דרושים לרישוי העסקים טרם קבלת החלטה בבקשה שהוגשה על-ידו.
28. המועצה תקיים בדיקה מקדמית לעמידתו של מבקש הרישיון בהוראות החוק ובתקנות רישוי עסקים בכלל, ובתקנות רישוי העסקים שעניינן הפעלת עסק מהסוג המבוקש לרבות עסק מסוג רוכלות מזון, וכן בתנאי הסף שקבעה המועצה לסוג הרוכלות המבוקש.
29. היה והוגשו יותר משתי בקשות לאתר אחד (מזון שאינו רגיש/food truck בנפרד לכל סוג מזון), תתבצע הגרלה בה יוגרלו מבין כל המבקשים לעסוק ברוכלות באותו אתר עד שני רוכלים (אחד מכל סוג מזון, ובלבד שהאתר נקבע כאתר המתיר זאת).
30. למועצה שיקול דעת להתיר שני רשיונות מאותו סוג מזון באתר כלשהו, אם לא הוגשו בקשות לרשיון לאותו אתר לשני סוגי המזון, או מכל טעם אחר לפי שיקול דעתה הבלעדי.
31. **המועצה תהיה רשאית ליתן עדיפות למבקש לעסוק ברוכלות שהינו תושב המועצה.**
32. המועצה תהיה רשאית להקצות מספר מסוים של רישיונות בסוגי רוכלות שונים לאנשים הזקוקים לשיקום או לסעד לפי המלצת אגף השירותים החברתיים במועצה.
33. המועצה רשאית לקבוע תנאים נוספים שיש בהם כדי להבטיח מכירת מוצרי מזון איכותיים ומגוונים, לפי שיקול דעתה.
34. המועצה רשאית להוסיף אתרים על אלו שפורטו לעיל וכן להוסיף היתר נוסף לעסוק ברוכלות מזון באתר מסוים לפי שיקול דעתה.
35. המועצה תהיה רשאית להתרשם משירותים דומים קודמים של המבקש וממידע שנאסף על ידה, מהציוד המצוי ברשותו אשר בכוונתו לעשות בו שימוש כחלק מהפעלת הרישיון, מפריטי המזון והמשקה שבדעתו למכור ומחיריהם, הכל בהתאם לשיקול דעתה.
36. **במהלך חודש דצמבר תודיע רשות הרישוי לכל מבקש אם בקשתו התקבלה, וככל שהוגשה בקשה לאתר מסוים, תעדכן באיזה אתר מותר לו לעסוק ברוכלות.**
37. **הנחיות כלליות לרוכלות מזון**

כל בעל רישיון לרוכלות מזון מכל סוג (food truck ורוכלות מוצרי מזון פשוטים) מחויב לכללים הבאים בנוסף לכל הוראה ו/או הנחיה בדין ו/או ברישיון העסק הספציפי שלו:

1. **בעל הרישיון מתחייב לדאוג לתחזוקה נאותה של סביבת המתקן ממנו פועל העסק, לרבות המתקנים המשרתים אותו ובכלל זה גם תאי השירותים הסמוכים, סביבת פחי האשפה הסמוכה וכו'. בשעות הפעילות יוצבו פחי אשפה באזור ותבוצע סריקת ניקיון במהלך יום הפעילות ובסיומו. אי עמידה בתנאי זה תהווה הפרה של רשיון העסק.**
2. המזון הנמכר יהיה בהתאם לדרישות ולמפרטים האחידים הנוגעים לתנאי התברואה ברוכלות מזון ולפי הדין וכן התנאים הפרטניים המפורטים להלן. יש לעיין במפרטים האחידים בנוסח העדכני מעת לעת באתר המועצה.
3. בעל הרישיון יפעיל את העסק באופן שלא ייגרם מטרד כלשהו, לרבות מטרדי רעש, זיהום אוויר, ריח וכיו"ב.
4. בעל הרישיון יוודא שהרוכלות מתקיימת בתחום שהוקצה לכך בלא שתהווה מטרד והפרעה לתנועה וללא חסימת כניסות ויציאות מהאתר.
5. למען הסר ספק מובהר, כי יותר שימוש **בגנרטור מושתק** בלבד לצורך אספקת חשמל לעסק.
6. רישיון העסק אינו מקנה לבעל הרישיון חזקה או זכות לחזקה באתר או באיזה שהוא חלק ממנו ובעל הרישיון לא ייחשב כמחזיק, כדייר או כדייר מוגן, כי אם אך ורק בר-רשות ברשות שאין עמה חזקה.
7. אין בעל הרישיון רשאי להפעיל מוזיקה ו/או מערכת כריזה ו/או כל מערכת קול בעסקו/או בסביבתו.
8. במתן רשיון רוכלות מסוג מזון רגיש ("**food truck**") בלבד תתאפשר השמעת מוזיקת רקע ככל שהיא משתלבת עם האווירה והפעילות באתר לרווחת המבקרים ובכפוף להסכמת המועצה לפי שיקול דעתה הבלעדי, באופן קבע, מעת לעת או ביחס ליום פעילות מסוים.
9. במתן רשיון רוכלות מסוג מזון רגיש ("**food truck**") בלבד בעל הרישיון רשאי להציב בסמוך לעסק מספר כסאות, שולחנות ושמשיות לשימוש לקוחותיו וזאת באישור מראש של המועצה ובהתאם לתכנית הפריסה המבוקשת; בסיום כל יום פעילות יאסוף בעל הרישיון את כל הכיסאות, השולחנות והשמשיות ויאחסנם או יפנה אותם מן המקום, לפי כל דין.
10. ראש המועצה רשאי לדרוש שכל עגלת רוכלות/ food truck תתאים, אם אין הוראה אחרת בדין, לתבנית שהוא אישר ושהוצגה במשרדי המועצה.
11. בכלל זה המועצה תהיה רשאית לספק לבעל הרישיון מיתוג ומראה אחיד כנגד תשלום שיוגדר על-ידה.
12. מובהר כי המועצה תהיה רשאית להגביל רישיון עסק של אדם לאתר אחד בלבד.
13. לא תותר כל פעולת בניה לרבות התקנת "דק", רמפות, הצללת-קבע וכדומה.
14. בסיום כל יום, יפנה בעל הרישיון את העסק (הדוכן/הרכב וכל הציוד הנלווה והמשמש אותו) מגבולות האתר בכלל ומכל מקום בו חל איסור על העמדתו בפרט, אלא אם התיר לו נציג המועצה אחרת.
15. מובהר בזאת כי העסק, על ציודו ותכולתו, ישונע ויועמד על-ידי בעל הרישיון, על חשבונו ובאחריותו הבלעדית.
16. האחריות לעסק ולהפעלתו היא של בעל רישיון העסק בלבד. באחריות כל בעל רישיון עסק לבטח את עסקו ולשמור על קיום הוראות כל דין בו ולשאת על חשבונו, בכל המסים, ההוצאות והתשלומים, מכל מין וסוג שהוא, החלים על העסק ו/או על הפעלתו ו/או הנובעים מקיום התחייבויותיו.
17. מובהר כי אין במתן רישיון העסק כדי להטיל על המועצה אחריות כלשהי לעסק ו/או להצלחתו ו/או להפעלתו ותפקידה מתמצה במתן האישור ובאכיפת עמידתו של בעל הרישיון בתנאיו.
18. הרוכלות באזורים המוכרזים כשמורת טבע או גנים לאומיים תותר רק למי שימציאו אישור הרשות לשמורות הטבע והגנים הלאומיים, ככול שאישור כזה נדרש וע"פ תנאיו.
19. המועצה רשאית להוסיף תנאים או לגרוע תנאים רלוונטיים מכל סוג שהוא, וזאת הן באופן כללי, הן באשר לאזור מסוים ו/או לתחום רוכלות מסוים והן באופן פרטני, במסגרת דיון בבקשה ספציפית לרישוי שתונח להחלטתה.
20. רישיון הרוכלות הוא אישי, כולל את מספר הרכב המורשה, אם העסק פועל באמצעות רכב או תוך שימוש ברכב, ולא ניתן להעברה לאדם אחר.
21. בהגשה של בקשה לרישיון עסק מאשר מבקש הרישיון כי ניתנה לו ההזדמנות לבדוק, והוא בדק ומכיר את האתר לגביו הגיש בקשה לרישיון עסק, לרבות את כל ההיבטים התכנוניים, התפעוליים, הסביבתיים, הכלכליים, המשפטיים והרישויים הקשורים באתר והפעלת העסק בו, וכל היבט או שיקול היכולים להשפיע על הגשת הבקשה לרישיון ו/או על הפעלתו של העסק. המבקש מצהיר כי על יסוד בדיקות אלה, אשר ערך בעצמו ובאמצעות מומחים מטעמו, מצא את האתר המבוקש מתאים למטרותיו והוא מוותר על כל טענה ו/או תביעה ו/או דרישה כלפי המועצה ו/או מי מטעמה בעניינים אלו.
22. מובהר שהמבקש לא ישמע בטענה באשר לכדאיות הרישיון, ובכל מקרה הדבר לא יהווה עילה ו/או צידוק לאי קיום התחייבויותיו על פי רישיון העסק, כולן או חלקן.